Med kærlig hilsen til Caitlin

Og en særlig tak til Karen King

Havfruerevet

© Forlaget Flachs 2015

Oversat af Trine Bech

Første bind i serien: Det Hemmelige Rige

1. e-bogsudgave 2015

Denne bog er beskyttet af lov om ophavsret. Kopiering til andet end personlig

brug må kun ske efter aftale med Forlaget Flachs.

Lix 31.5 - ml=11.5 lo=20.0

Original titel: Enchanted Palace

Original serietitel: Secret Kingdom

Først udgivet i Storbritannien i 2012 af

Orchard Books, 338 Euston Road, London NW1 3BH

Tekst © Hothouse Fiction Limited 2012

Illustrationer © Orchard Books 2012

Orchard er en del af Hachette Books, Hachette UK company.

ISBN 978-87-627-2404-4

Forlaget Flachs

Holte Midtpunkt 20, 2. sal

2840 Holte

flachs@flachs.dk

www.flachs.dk

Titler i serien:

1: Det fortryllede slot

2: Enhjørningedalen

3: Himmeløen

4: Havfruerevet

5: Det Magiske Bjerg

6: Glimmerstranden

7: Boblevulkanen

8: Sukkerbageriet

9: Drømmedalen

10: Åkandesøen

11: Eventyrskoven

12: Midnatslabyrinten

Havfruerevet

ROSIE BANKS

En besked i skolen

“Nøj, hvor er jeg sulten,” udbrød Jasmin, da hun satte sig sammen med sine veninder, Ella og Sofie, ved deres sædvanlige bord i skolens travle kantine.

“Vi har spærret en plads til dig,” sagde Sofie og smilede. “Hvor har du været?”

“Jeg glemte mit hårbånd i klasseværelset,” sagde Jasmin. Alle skulle havde det samme tøj på i skole – en marineblå trøje, en hvid bluse og en kedelig grå nederdel eller et par lige så kedelige grå bukser. Men det forhindrede ikke Jasmin i at prøve at peppe sin skoleuniform lidt op. Hun havde som regel farvestrålende hårspænder i sit lange, mørke hår. I dag havde hun et skrigende pink hårbånd på, som passede til hendes skoletaske.

Da Jasmin tog sin madkasse op af tasken, lagde hun mærke til noget. Helt nede i bunden på rygsækken skinnede et velkendt funklende lys …

“Det magiske skrin!” hviskede hun til sine to veninder.

“Hvad sker der?” gispede Ella og var lige ved at vælte sin drikkedunk. Det magiske skrin havde aldrig før sendt dem en besked i skolen.

Skrinet lignede bare et smukt træ-smykkeskrin. Det havde et buet låg med et spejl omgivet af seks, skinnende juveler, og siderne var dekoreret med udskæringer af feer og andre magiske væsener. De tre piger skiftedes til at passe på det, men det tilhørte kong Munter, hersker over et fantastisk sted, der hed Det Hemmelige Rige.

Det Hemmelige Rige var et magisk land fuldt af enhjørninger, havfruer, alfer og elvere – men der var et alvorligt problem. Da kong Munters undersåtter havde valgt ham til at herske over riget i stedet for hans ondskabsfulde søster, dronning Malice, var dronningen blevet så vred, at hun havde plantet seks forheksede tordenkiler på de smukkeste steder i riget. Tordenkilerne skulle ødelægge stederne og gøre alle lige så ulykkelige, som hun selv var.

Kong Munter havde sendt det magiske skrin ud for at finde de eneste, som kunne hjælpe ham med at redde riget – Jasmin, Sofie og Ella. Pigerne havde allerede hjulpet kongen og hans alfeassistent, Trixibelle, med at ødelægge tre af de forfærdelige tordenkiler. Nu så det ud til, at han havde brug for deres hjælp til at finde én til.

“Vi bliver nødt til at vente med at spise færdig, til vi kommer tilbage,” sagde Ella, og de tre piger skyndte sig ud på toilettet. Tiden stod altid stille, når de var i Det Hemmelige Rige, så ingen ville lægge mærke til, at de var væk. Men de turde ikke risikere, at folk måske lagde mærke til, at de pludselig forsvandt op i den blå luft midt i skolens kantine.

De lukkede døren ind til toilettet og stillede sig rundt om skrinet.

“Gåden er ved at komme til syne,” hviskede Sofie.

De kiggede alle tre ivrigt og spændt på ordene, der langsomt formede sig i spejlet på låget:

“Endnu en tordenkile, vær parat,

dybt i vandet så blåt og klart.

Andre væsener end fisk bor dernede.

På bunden af havet I skal lede.”

Ella læste langsomt rimet op.

Pludselig glødede skrinet igen, og låget sprang op, så man kunne se de seks, små rum indeni. Tre af rummene var allerede optaget af de dejlige gaver, de havde fået af indbyggerne i Det Hemmelige Rige ved deres tidligere besøg. Der var et magisk kort, hvorpå de indtegnede genstande bevægede sig, når man foldede det ud. Og der var et lille bitte enhjørningehorn af sølv, som gjorde dem i stand til at tale med dyr. Og endelig var der en glitrende krystal, som kunne få vejret til at ændre sig.

“Måske kan kortet lede os på sporet,” sagde Jasmin. Hun tog det forsigtigt op af det magiske skrin og glattede det ud. Hele Det Hemmelige Rige bredte sig under dem, som om pigerne kiggede ned på det højt oppefra.

“Se,” sagde Jasmin og pegede på det turkisblå hav. Bølgerne slog ind mod kysten, farvestrålende fisk legede i vandet, og på en klippe sad der en smuk pige og redte sit hår.

Pludselig satte pigen af fra klippen og dykkede ned i det glitrende vand. Jasmin gispede, da hun så, at pigen ikke havde ben, men en skinnende fiskehale.

“Så I det?” råbte hun til de andre, som nikkede ivrigt. “Det var en havfrue!